**Conceptul**

**Programului Național pentru**

**Promovarea Antreprenoriatului și Creșterea Competitivității**

**pentru anii 2022-2026**

|  |  |
| --- | --- |
| 1. **Denumirea documentului.** | Programul Național pentru Promovarea Antreprenoriatului și Creșterea Competitivității pentru anii 2022-2026 (în continuare: Programul PACC). |
| 1. **Tipul documentului de politici publice care se propune a fi elaborat.** | Programul PACC va fi un document de politici publice pe termen mediu, de 5 ani, care va fi elaborat în conformitate cu prevederile Hotărârii Guvernului nr. 386/2020 cu privire la planificarea, elaborarea, aprobarea, implementarea, monitorizarea și evaluarea documentelor de politici publice.  Direcțiile prioritare de intervenție vor include: îmbunătățirea cadrului normativ de reglementare a activității întreprinderilor mici și mijlocii (IMM), dezvoltarea ecosistemului antreprenorial și de inovare, îmbunătățirea culturii și abilităților antreprenoriale, sporirea accesului întreprinderilor la resurse financiare, dezvoltarea infrastructurii de suport a afacerilor.  Direcțiile conexe celor prioritare și planificate în noul document de politici publice vor viza: dezvoltarea regională și specializare inteligentă, crearea locuri de muncă, stimularea antreprenoriatului feminin și promovarea implicării tinerilor în afaceri, investirea remitențelor și reducerea fenomenului migraționist, dezvoltarea durabilă și economia verde, promovarea internaționalizării IMM.    Programul PACC va fi însoțit de un Plan de acțiuni pentru perioada anilor 2022-2024, care va cuprinde un cadru de indicatori de monitorizare măsurabili, colectați și evaluați anual, fiind derivați din obiectivele generale ale Programului. |
| 1. **Problema care urmează a fi abordată.** | *Context*  Promovarea antreprenoriatului și creșterea competitivității sunt pilonii cheie ai creșterii economice prioritizați în documentele de politici publice cu viziune strategică pe termen lung: Strategia Națională de Dezvoltare „Moldova 2030” și Strategia pentru o economie incluzivă, durabilă și digitală până în anul 2030. Un angajament ferm pentru dezvoltarea sectorului IMM este, de asemenea, inclus în Acordul de Asociere UE - Republica Moldova. Sprijinul acordat sectorului IMM este unul dintre mecanismele critice ale UE pentru a stimula ocuparea forței de muncă și inovare.  *Importanța sectorului IMM pentru economia Moldovei*  Sectorul IMM este coloana vertebrală a economiei moldovenești. Sectorul se află în faza de dezvoltare, dispunând de un potențial înalt nevalorificat. Companiile mici și mijlocii prezintă 98,6% din numărul total de întreprinderi, dintre care aproximativ 85,4% sunt microîntreprinderi cu mai puțin de 10 angajați. Sectorul generează 60,1% din locurile de muncă, generând, în medie, 6 locuri de muncă per întreprindere și aproape 40% din volumul veniturilor din vânzări.[[1]](#footnote-1) Cota redusă a activităților industriale, productivitatea muncii relativ scăzută demonstrează că sectorul trebuie să fie susținut pentru a investi în procese organizatorice și de producție complexe și inovative.  *Probleme cu care se confruntă sectorul*  Fragilitatea IMM-urilor moldovenești este demonstrată de faptul că doar 47% dintre companii supraviețuiesc în primul an după înființare și doar 40% după al doilea an.[[2]](#footnote-2) IMM tind să fie concentrate în sectoare cu valoare adăugată scăzută, cum ar fi comerțul și repararea vehiculelor (37,5%), activitățile profesionale, științifice și tehnice (8,7%) și industria prelucrătoare (8,5%).[[3]](#footnote-3)  Problemele care împiedică dezvoltarea accelerată a sectorului IMM, reflectate inclusiv în concluziile Raportului final de evaluare a implementării Strategiei de dezvoltare a sectorului IMM pentru anii 2012-2020, includ:   * Cadrul de reglementare ambiguu și dezechilibrat în multe domenii cheie; * Concurență neloială din partea sectorului informal; * Concentrație pe produse și servicii cu profitabilitatea redusă, nivelul de tehnologizare scăzut cu un potențial de creștere redus; * Concurență severă din partea economiilor regionale, inclusiv din UE, pe piața națională și cele internaționale; * Lipsa unui număr suficient de lucrători și antreprenori cu competențe corespunzătoare cerințelor pieței, în special în zonele rurale; * Numărul de bariere și costul înalt a procesului de lichidare a companiei; * Capacități slabe ale companiilor de a recunoaște și adopta inovații în toate sectoarele, dar în special în agricultură; * Acces limitat la resurse financiare cu costuri de tranzacție reduse și cerințe rezonabile pentru gaj.   Pandemia provocată de COVID-19 a avut un efect negativ puternic asupra sectorului IMM. Lichiditatea limitată, măsurile de prevenire a răspândirii virusului impuse de Guvern, scăderea cererii pieței, șomajul, lipsa infrastructurii și cunoștințelor necesare pentru o transformare digitală rapidă sunt doar câteva dintre problemele cu care se confruntă întreprinderile mici și mijlocii începând cu anul 2020. Drept urmare, în anul pandemic, veniturile totale din vânzările generate de sector au scăzut cu 6,8%.[[4]](#footnote-4)  Provocările sus menționate rămân pertinente pentru următoarea perioadă planificată și vor fi țintite în Programul PACC.  Prin prisma Programului PACC se propune orientarea pe necesitatea concentrării asupra sectoarelor cu potențial sporit și a IMM-urilor cu un plan de afaceri robust, fiind scoase în evidență sectoare cu capacități înalte de creștere și dezvoltare, ajustate la realitățile și posibilitățile economice actuale ale țării.  *Lecții învățate urmare implementării Strategiei de dezvoltare a sectorului întreprinderilor mici și mijlocii pentru anii 2012-2020*  Raportul final de evaluare a implementării Strategiei de dezvoltare a sectorului IMM pentru anii 2012-2020 a stabilit că monitorizarea și raportarea nu au fost legate în mod coerent cu obiectivele strategice ale Strategiei și, prin urmare, este dificil să fie măsurat exact, din punct de vedere cantitativ, nivelul general de realizare a obiectivelor, precum și, estimat impactul implementării Strategiei IMM asupra sectorului.  Cu toate acestea, analiza calitativă a rezultatelor pe fiecare activitate efectuată de echipa de evaluare indică un nivel ridicat de realizare a activităților planificate în cadrul fiecărui obiectiv strategic. La nivel de impact, însă, datele economice în perioada pre-COVID-19 arată că intervențiile strategice nu au înregistrat un impact semnificativ asupra randamentului economic sau performanțelor companiilor. Totodată, pandemia COVID-19 a pus o presiune suplimentară asupra economiei și a suprimat unele dintre realizările deja atinse.    Acest lucru indică faptul că noul document de politici nu poate fi conceput izolat, ci trebuie să adopte o abordare mai integrată și corelată cu alte politici publice precum educația, migrația și ocuparea forței de muncă. Implementarea la nivel regional ar trebui să fie îmbunătățită, în special prin suport pentru abilitarea și inovarea IMM-urilor.  Procesul de monitorizare trebuie să fie instituționalizat și bazat pe un set realist de indicatori susținuți de statistici naționale și cercetări ad-hoc. |
| 1. **Scopul elaborării documentului de politici publice** | Scopul elaborării Programului PACC este crearea unui mediu de afaceri favorabil prin înregistrarea unor progrese semnificative în domenii critice relevante pentru dezvoltarea antreprenoriatului și îmbunătățirea competitivității locale și internaționale a IMM-urilor autohtone.  În acest sens, prin implementarea Programului PACC, se propune realizarea următoarelor direcții prioritare pentru perioada anilor 2022-2026, după cum urmează:   * Îmbunătățirea mediului de afaceri și asigurarea concurenței loiale, prin îmbunătățirea cadrului normativ de reglementare a activității de întreprinzător; * Facilitarea accesului la diferite tipuri de surse de finanțare, în special pentru IMM-urile cu potențial de creștere înalt și cele din regiuni; * Promovarea educației antreprenoriale, inclusiv prin ajustarea la cerințele specifice cu privire la competențe și abilități ale IMM-urilor; * Sprijinirea transformării digitale a IMM-urilor, inclusiv prin stimularea dezvoltării comerțului electronic, și adoptarea de noi tehnologii; * Stimularea creșterii exporturilor prin prisma internaționalizării IMM-urilor moldovenești, valorificând mai bine oportunitățile ZLSAC; * Sprijinirea activităților de inovare ale IMM-urilor; * Sprijinirea tranziției IMM-urilor către o economie verde și asigurarea implementării practicilor antreprenoriale durabile.   Programul PACC va aborda, de asemenea, mai multe probleme transversale importante pentru dezvoltarea sectorului. Acestea includ crearea de noi locuri de muncă în zonele rurale și sprijin pentru tineri, femei și migranți pentru a lansa și dezvolta întreprinderi micro, mici și mijlocii, inclusiv prin îmbunătățirea capacităților prestatorilor de servicii din regiuni.  În procesul de elaborare a Programului PACC se va ține cont de recomandările Raportului final de evaluare a implementării Strategiei de dezvoltare a sectorului IMM pentru anii 2012-2020, printre care:   * Structurarea mai clară și încorporarea în politicile de dezvoltare sectorială a noului document programatic. Astfel, se va ține cont de specializarea inteligentă și concentrarea pe domenii tematice, grupuri-țintă și instrumente. * Includerea analizelor și studiilor anuale cu privire la lacunele pentru intervențiile de suport, precum analiza lacunelor privind abilitățile pieței muncii și evaluări privind calitatea educației și formării profesionale. * Eficientizarea alocărilor financiare raportat la cota de beneficiari atinsă anual, prin servicii de suport mai bine direcționate și o mai bună monitorizare a cheltuielilor. * Definirea cât mai concretă a alocațiilor financiare de stat și din fondurile partenerilor de dezvoltare acordate fiecărui program aparte. * Stabilirea unui plan de monitorizare și evaluare pentru întreaga perioadă programatică, cu un set clar de indicatori de intrare, de ieșire, de rezultat și de impact, care să genereze date suplimentare în sprijinul sistemului de indicatori. * Implementarea activităților de raportare, monitorizare și evaluare de către un singur organism, pentru o mai bună gestionare a datelor și analiză a rezultatelor. * Accesul la finanțare să rămână o preocupare majoră a documentului nou de planificare, în special pentru microîntreprinderi și întreprinderi mici. Măsurile legate de asigurarea accesului la finanțare trebuie să pună accent pe beneficiarii cu potențial de a genera valoare, în special IMM-urile cu potențial de creștere și inovare. * Introducerea de măsuri de sprijin direcționate pentru a stimula integrarea IMM-urilor în clustere și lanțuri de valoare cu potențial ridicat de export și internaționalizare. * Includerea măsurilor cu privire la educarea IMM în domeniul economiei verde, precum și consolidarea dezvoltării soluțiilor inovatoare la schimbările climatice care pun în pericol economia țării. * Integrarea mai bună a aspectelor nediscriminării și transpunerea acestora în măsuri de sprijin (de exemplu, prin intermediul criteriilor de selecție). * și altele.   Crearea unui Program detaliat destinat dezvoltării sectorului IMM și aliniat la documentele și politicile strategice ale țării va contribui la realizarea obiectivelor strategice prevăzute în Strategia pentru o economie incluzivă, durabilă și digitală până în anul 2030, Strategia Națională de Dezvoltare „Moldova 2030”, care la rândul său transpun obiectivele de dezvoltare durabilă ale „Agendei 2030”. În acest fel, Programul PACC va contribui la construirea unui cadrul comprehensiv de planificare, implementare, monitorizare și evaluare.  Programul PACC va fi structurat urmând cele mai bune practici în domeniu. Acesta va sprijini Guvernul să abordeze provocările în contextul unui efort de dezvoltare mai larg și să creeze sinergii semnificative în utilizarea resurselor naționale și a fondurilor partenerilor de dezvoltare. Astfel, îmbunătățirea gradului de transparență și cooperare între părțile interesate (ministere, agenții implementatoare, asociațiile de afaceri, partenerii de dezvoltare, etc.) va consolida încrederea în actul guvernamental din partea reprezentanților mediului de afaceri. |
| 1. **Concordanța cu Strategia națională de dezvoltare, prioritățile guvernamentale și celelalte documente de planificare și de politici publice** | *Strategia Națională de Dezvoltare „Moldova 2030”*  Strategia Națională de Dezvoltare „Moldova 2030” (SND) este documentul strategic de referință pe termen lung elaborat pentru a asigura coerența dintre politicile naționale și cadrul bugetar.  Prin prisma, SDN se va contribui la implementarea „Agendei 2030 pentru dezvoltare durabilă” a Guvernului, adoptată de țările membre ONU în septembrie 2015. Astfel, indicatori ai Agendei 2030 vor fi transpuși în cadrul național de planificare strategică pentru aceleași principii de orizont ținte (în special cele considerate a fi acceleratori de dezvoltare), fiind adaptați la contextul național al Republicii Moldova.  *Alinierea la obiectivele specifice ale SND*  Programul PACC va fi dezvoltat în conformitate cu Obiectivul Specific 1 al SND: „Creșterea veniturilor din surse durabile și reducerea inegalităților economice”.    *Alinierea la prioritatea strategică a SND*  Programul PACC se aliniază la prioritățile strategice, precum:   * Creșterea veniturilor și reducerea sărăciei; * Asigurarea incluziunii economice printr-o distribuție egală a veniturilor și diminuarea inegalităților economice pentru o dezvoltare armonioasă a întregii societăți; * Creșterea competitivității locale și externe a țării, inclusiv prin specializarea inteligentă a economiei.   Programul PACC va oferi o analiză completă a sectorului IMM-urilor și opțiuni de politici detaliate, respectând principiile și standardele în domeniul drepturilor omului. Documentul se va concentra pe reducerea inegalităților din sectorul IMM în funcție de sex, vârstă, reședință (rural/urban), grup etnic sau limbă vorbită și dizabilitate.    *Alinierea la obiectivele strategice SND*  Programul PACC va include toate obiectivele și indicatorii SND relevanți pentru dezvoltarea sectorului IMM. Acesta va aborda următoarele obiective strategice care urmează să fie atinse până în 2030:   1. Reducere cu cel puțin jumătate proporția bărbaților, femeilor și copiilor de toate vârstele care trăiesc în sărăcie în toate dimensiunile sale, conform definițiilor naționale, concentrându-se asupra celor mai defavorizate grupuri (ODD 1.2). 2. Reieșind din dependența populației de sectorul agricol și potențialul său substanțial neexploatat, dublarea productivității agricole și a veniturilor producătorilor la scară mică, prin acces sigur și egal la factori de producție, cunoștințe, servicii financiare și piețe (ODD 2.3). 3. Promovarea politicilor orientate spre dezvoltare care să susțină activități productive, crearea de locuri de muncă decente, antreprenoriatul, creativitatea și inovarea și încurajarea creării și creșterii întreprinderilor micro, mici și mijlocii, inclusiv accesul la servicii financiare (ODD 8.3). 4. Atingerea unor niveluri mai ridicate de productivitate economică prin diversificare, modernizare tehnologică și inovare (ODD 8.2).   Indicatorii statistici naționali formulați pentru monitorizarea atingerii ODD-urilor sus-menționate se vor regăsi în capitolul cu privire la monitorizare și evaluare a Programului PACC, printre care:   * Indicatorul 2.3.1.2 Productivitatea muncii în agricultura. * Indicatorul 2.3.1.1 Ponderea superfețelor însămânțate în total terenuri agricole. * Indicatorul 8.2.1. Rata anuală de creștere a PIB pe o persoana ocupată.   Setul de indicatori va fi complementat cu indicatori adiționali, ce relevă prioritățile Programului PACC formulați în contextul obiectivelor SND.  *Alinierea la obiective specifice*  Programul PACC va fi aliniat la scopul specific din Obiectivul Specific 1: Populația își va crește veniturile prin eficientizarea economiilor din surse durabile: salariu și activitate economică, pentru a reduce cât mai mult posibil presiunea asupra sistemului de asigurări sociale. În acest sens, politicile publice vor încuraja oamenii, în special grupurile vulnerabile, să își atingă aspirațiile profesionale atât ca angajați, cât și ca angajatori, ceea ce va duce la o economie robustă, incluzivă și prosperă.  *Alinierea cu acțiunile prioritare*  Următoarele acțiuni prioritare sunt prevăzute în SND și vor fi luate în considerare în procesul de elaborare a Programului PACC:   * Eradicarea corupției sistemice, care este în prezent principalul obstacol în dezvoltarea antreprenoriatului. * Asigurarea unui mediu sănătos în care statul încurajează inițiativele antreprenoriale și sociale, în special inițiativele celor mai vulnerabile grupuri, care au acces redus la oportunități economice: tineri, populația rurală și persoanele cu dizabilități, femei și familii cu migranți. Aceste măsuri implică un număr redus și proceduri simplificate pentru a obține acte permisive, gestionarea simplificată a impozitelor și taxelor, optimizarea inspecțiilor de stat și eficientizarea lor printr-o mai bună calculare a factorilor de risc. * Îmbunătățirea și eficientizarea protecției legale a investițiilor private și alte măsuri îndreptate către lansarea și dezvoltarea afacerii. * Abilitarea economică a tinerilor prin programe de consiliere tehnică și sprijin financiar, inclusiv crearea unui mecanism care va oferi accesul companiilor inovatoare pe piața achizițiilor publice. * Abilitarea economică a femeilor prin promovarea de programe de sprijinire a afacerilor pentru femei orientate spre îmbunătățirea abilităților și cunoștințelor. Acest lucru se va face prin suport pentru inițierea și dezvoltarea unei afaceri, accesarea serviciilor de mentorat și coaching, disponibilitatea resurselor financiare alternative și tradiționale. * Stimularea activității antreprenoriale în concordanță cu obiectivele de dezvoltare durabilă, în special cele ce țin de mediu, astfel încât activitatea economică să evolueze în armonie cu mediul, iar creșterea economică să fie una verde și decuplată de erodarea resurselor naturale. * Facilitarea accesului la resurse financiare, în special pentru întreprinderile mici și mijlocii, inclusiv pentru întreprinderile sociale, prin sporirea capacităților oamenilor de afaceri să dezvolte planuri de afaceri credibile, asigurarea integrității și rezilienței sistemului financiar, dezvoltarea pieței de capital și sporirea varietății, accesibilității și calității instrumentelor de finanțare. * Dezvoltarea politicilor, programelor și a serviciilor inovative care facilitează canalizarea remitențelor în investiții, prin dezvoltarea instrumentelor financiare de economisire și a programelor care încurajează investirea remitențelor în sectoarele productive ale economiei. * Sporirea eficienței proceselor economice, prin creșterea capacităților companiilor de a inova și a implementa inovații, inclusiv prin intermediul formării clusterelor, hub-urilor și a parcurilor industriale, și stimularea investițiilor private în sectorul de cercetare și dezvoltare, precum și a parteneriatelor dintre companii și instituții educaționale în acest domeniu. * Valorificarea potențialului de investiții și inovații (competențe, abilități, rețele, know-how) ale imigranților prin simplificarea procedurilor de imigrare și investiții în economia națională.   *Strategia „Pentru o economie incluzivă, durabilă și digitală până în anul 2030” (SEIDD)*  Potrivit Planului de activitate a Guvernului 2021-2022 SEIDD este planificată să fie aprobată până în martie 2022. Aceasta își propune să asigure corelația dintre SND și diferite programe pe termen mediu - drept instrumente operaționale în contextul implementării primului pilon al SND, și anume Obiectivului Specific 1. „Creșterea veniturilor din surse durabile și reducerea inegalităților economice”.  În versiunea sa actuală, SEIDD ia în considerare prevederile Acordului de Asociere UE-Moldova și documentele relevante ale UE care vizează dezvoltarea economică durabilă și incluzivă, și anume: (i) o nouă Strategie Industrială pentru Europa, (ii) Strategia IMM pentru o Europa Durabilă și Digitală și (iii) viziunea asupra politicii UE privind Parteneriatul Estic după 2020.  Totodată, SEIDD încorporează un set extins de politici transversale pe termen lung, cum ar fi creșterea competitivității, îmbunătățirea mediului de afaceri și a climatului investițional, sprijinirea sectorului IMM-urilor, inovarea și modernizarea tehnologică, tranziția către o economie durabilă și digitală, atragerea investițiilor străine directe, promovarea exporturilor etc.  Programul PACC este unul dintre programele pe termen mediu care va servi drept instrument operațional pentru implementarea SEIDD. Programul PACC va fi, în concepția sa, aliniat la toate aspectele prevăzute în SEIDD.  *Acordul de Asociere UE-Moldova*  Programul PACC va fi aliniat la Acordul de Asociere UE-Moldova, Titlul IV privind „Cooperarea economică și de altă natură” și la capitolele relevante, în special la Cap. 10 „Politica industrială și antreprenorială”, art. 62, ce vizează următoarele: „Părțile își dezvoltă și își consolidează cooperarea privind politica industrială și antreprenorială, îmbunătățind astfel mediul de afaceri pentru toți operatorii economici, dar cu un accent deosebit pe întreprinderile mici și mijlocii. Cooperarea sporită ar trebui să îmbunătățească cadrul administrativ și de reglementare atât pentru întreprinderile din UE, cât și pentru cele din Republica Moldova care funcționează în UE și în Republica Moldova, și ar trebui să fie întemeiată pe politicile industriale și pe politicile privind IMM-urile ale UE, ținând seama de principiile și de practicile recunoscute la nivel internațional în acest domeniu.”  De asemenea, documentul va corespunde Cap.1 „Reforma administrației publice”, art. 22, lit. a) din Acordul de Asociere care menționează „dezvoltarea instituțională și funcțională a autorităților publice pentru a spori eficiența activităților lor și pentru a asigura un proces decizional eficient, participant și transparent și o planificare strategică”.  *Program de activitate al Guvernului*  Programul PACC va aborda principalele provocări enumerate în Programul de activitate al Guvernului „Moldova Vremurilor Bune” (MVB), bazându-se pe prioritățile strategice expuse în special la Cap.VI în domeniul economiei și antreprenoriatului.  În vederea implementării Programului MVB, conform Planului de Acțiuni al Guvernului pentru anii 2021-2022 este prevăzută acțiunea privind elaborarea programelor subordonate SEIDD. Astfel, elaborarea și aprobarea Programului PACC de către Guvern este stabilită pentru luna Septembrie 2022.  *Programe sectoriale*  Pentru a asigura coerența procesului de planificare strategică, Programul PACC va integra aspecte intersectoriale și va oferi legături cu programele sectoriale existente, precum Strategia de dezvoltare a industriei tehnologiei informației și a ecosistemului pentru inovare digitală pentru anii 2018-2023, Strategia națională “Diaspora -2025”, Programul național în domeniile cercetării și inovării pentru anii 2020-2023, și cele în proces de planificare precum proiectul Strategiei naționale de dezvoltare regională pentru anii 2022-2028, proiectul Strategiei naționale de dezvoltare agricolă și rurală pentru anii 2022-2027 și altele. |
| 1. **Concordanța cu strategia sectorială de cheltuieli în contextul CBTM** | *Alinierea Programului PACC la CBTM*  Mijloacele financiare, planificate pentru alocare din bugetul de stat în vederea realizării Programului PACC vor fi repartizate, luându-se în considerație prevederile Strategiei sectoriale de cheltuieli în domeniul dezvoltării sectorului privat pentru anii 2022-2024 conexă Cadrului Bugetar pe Termen Mediu și prioritățile Guvernului.  Astfel, activitățile planificate în Programul PACC vor fi ajustate la programul bugetar 50 „Servicii general economice și comerciale”, în special subprogramul 5004 „Sprijin pentru întreprinderile mici și mijlocii”, acțiunile cărui sunt în concordanță directă cu scopul propus al Programului.  Documentul va lua în considerare constrângerile fiscale și resursele disponibile ale statului și ale donatorilor în procesul de elaborare a Planului de acțiuni al Programului PACC.  *Alocările financiare pentru dezvoltarea IMM-urilor în perioada anilor 2012-2022*  În contextul implementării măsurilor destinate dezvoltării sectorului IMM, sprijinul total pentru sector în perioada anilor 2012-2020 a ajuns la 2800 milioane de lei. Dintre acestea, 1421 milioane de lei acordați din bugetul de stat, inclusiv 640 milioane de lei alocați programelor incluse în Strategia de dezvoltare a sectorului întreprinderilor mici și mijlocii pentru anii 2012-2020 și 781 milioane de lei suplimentari din alte surse publice, cum ar fi Fondul național de dezvoltare a agriculturii şi mediului rural. În același timp, Strategia IMM a atras 458 milioane de lei din finanțare externă. Resursele financiare respective au provenit din diverse programe de suport finanțate de parteneri internaționali precum UE, USAID, Banca Mondială, etc.  Deși alocarea financiară pentru sector pare a fi substanțială, aceasta aborda anual doar 1% din IMM-urile din Republica Moldova[[5]](#footnote-5), fapt care denotă necesitatea pentru o abordare mai inclusivă pe viitor. |
| 1. **Perioada planificată pentru elaborarea documentului de politici publice** | Perioada planificată pentru elaborarea Programului PACC și a Planului de acțiuni aferent este: octombrie 2021 – martie 2022 (6 luni calendaristice). |
| 1. **Părțile implicate.** | În procesul elaborării și dezvoltării Programului PACC se va consulta viziunea şi opinia mai multor părți interesate cheie, care includ:  *Reprezentanții sectorului public:*   * Ministerul Economiei - autoritate publică centrală responsabilă pentru dezvoltarea, implementarea, monitorizarea și evaluarea politicilor publice în sectorul IMM-urilor; * ODIMM - organizația pentru dezvoltarea sectorului IMM - instituție publică însărcinată cu acordarea de suport în implementarea politicii de stat în domeniul dezvoltării sectorului IMM-urilor conform documentelor de politici publice aprobate de Guvern. * Agenția de Investiții - instituția care promovează, atragă și localizeze investițiile, promovează exporturile și turismul. * Agenția Națională pentru Cercetare și Dezvoltare – instituția publică care implementează politici publice în domeniile cercetare, inovare și dezvoltare. * Consiliul Economic pe lângă Prim-Ministru al RM - platformă de dialog public-privat care facilitează comunicarea asociațiilor de afaceri, actorii din sectorul privat, cu reprezentanții instituțiilor de stat pe diferite subiecte legate de activitatea mediului de afaceri și provocările întâmpinate. * Institutul Național de Cercetări Economice - instituție de drept public din sfera științei şi inovării responsabilă pentru efectuarea cercetărilor științifice de profil economic, financiar, etc. * Alte autorități publice centrale: Ministerul Finanțelor, Ministerul Agriculturii și Industriei Alimentare, Ministerul Infrastructurii și Dezvoltării Regionale, Ministerul Muncii și Protecției Sociale, Ministerul Educației și Cercetării, Ministerul Mediului etc. - vor fi invitați să contribuie la dezvoltarea Programului și a Planului de acțiuni luând în considerație expertiza lor specifică. * Congresul Autorităților Locale din Moldova și autoritățile publice locale, precum și agențiile de dezvoltare regională care efectuează analiza dezvoltării social-economice din regiuni de dezvoltare, elaborează, coordonează, monitorizează şi evaluează implementarea strategiilor, a planurilor, a programelor şi a proiectelor de dezvoltare regională.   *Reprezentanții sectorul privat:*   * Prestatori de servicii în afaceri și asociațiile de afaceri, precum Camera de Comerț și Industrie, Asociația Europeană a Afacerilor, Alianța Întreprinderilor Mici, diverse asociații sectoriale (ATIC, ABM, etc.). Acest grup reprezintă interesele întreprinderilor micro, mici și mijlocii la nivel național și va contribui la procesul de elaborare a Programului PACC și, ulterior, a Planului de acțiuni, cu informații cu privire la nevoile și provocările cu care se confruntă IMM-urile.   *Parteneri de dezvoltare:*   * Partenerii de dezvoltare precum Delegația UE, BERD, USAID, ONU și agențiile sale, Banca Mondială, IFC, GIZ etc. vor fi invitați să contribuie la procesul de proiectare a Programului PACC cu informații despre activitățile lor planificate și finanțarea acestora în domeniul dezvoltării sectorului IMM în Moldova.   Mecanismul de participare a părților interesate în elaborarea documentului de politici publice, urmând principiul „nimeni să nu fie lăsat în urmă”, va fi realizat prin intermediul Grupului de lucru permanent, condus de ministrul economiei, creat pentru exercitarea funcțiilor Consiliului consultativ pentru întreprinderile mici şi mijlocii, instituit prin Hotărârea Guvernului nr. 631/2011 cu privire la Consiliul Economic pe lângă Prim-ministru. |

1. <https://statistica.gov.md/newsview.php?l=ro&idc=168&id=7066> [↑](#footnote-ref-1)
2. <https://gov.md/sites/default/files/document/attachments/programul_de_activitate_al_guvernului_moldova_vremurilor_bune.pdf> [↑](#footnote-ref-2)
3. <https://statistica.gov.md/newsview.php?l=ro&idc=168&id=7066> [↑](#footnote-ref-3)
4. idem [↑](#footnote-ref-4)
5. Raportul final de evaluare a implementării Strategiei de dezvoltare a sectorului IMM pentru anii 2012-2020 [↑](#footnote-ref-5)